**Proposta dos Portavoces dos Grupos Polítcos Municipais ao Pleno do Concello das Neves.**

As Neves, 3 de maio de 2023.

**Antecedentes**.

Na intersección da estrada autonómica PO-400 co acceso á parroquia de Setados, tense diagnosticado dende hai anos un grave problema de seguridade viaria.

Consecuencia de tal diagnóstico, dende a Axencia Galega de Infraestruturas, dependente da Consellería de Infraestruturas e Mobilidade, redactouse un último proxecto que foi remitido a este Concello das Neves en data 26 de decembro de 2014.

En tal documento técnico optábase pola construción dunha rotonda, -desviando o trazado actual da PO-400 cara o lateral sur, sobre uns terreos privados que deberían ser adquiridos (mediante expropiación ou acordo)-, e a reubicación do entronque da vía municipal coa estrada PO-400 nese mesmo punto.

En Setembro de 2015, o Concello dirixiuse á Consellería para avanzar na execución dese proxecto, recibindo comunicación da Conselleira na que se indicaba que carecía de dispoñibilidade orzamentaria.

En Marzo de 2017, tras varias conversacións coa Delegación Provincial da AXI, o Concello destina 49.997,02 euros para aportación ao proxecto de “Mellora da intersección no PK 9+980 da PO 400” (cruce de Setados); importe correspondente ao cálculo do custe das expropiacións dos terreos necesarios para construíla.

Dende 2017 á actualidade a Consellería non considerou necesaria esa obra, levando a cabo actuacións puntuais de repintado de carrís, e limitación de velocidade no ámbito co cruce de Setados, que se revelaron insuficientes e pouco eficaces na prevención ou eliminación dos riscos de seguridade viaria.

Na actualidade está en fase de licitación un proxecto de 3,3 millóns de euros para mellorar o firme, que inclue, ademais da capa de rodadura, o acondicionamento de interseccions nos quilometros 13+900 e 17+500, e a reposición de marcas viarias; proxecto que tampouco prevé a construción deste acceso seguro a Setados.

O pasado dia 30 de abril, tras terse producido un novo accidente no cruce de acceso á parroquia, os veciños e veciñas manifestáronse reclamando unha actuación urxente e profunda para resolver esa grave problemática; instando a todos os Grupos Políticos a unirse nesta xusta e necesaria reivindicación social.

Adquiriuse o compromiso de convocar unha Sesión Extraordinaria do Pleno Municipal para permitir a todos os Grupos Políticos mostrar diante da Consellería de Infraestruturas e Mobilidade unha posición común na reclamación da construción dese novo acceso á parroquia de Setados dende a PO-400.

**Proposta de acordo:**

Os Grupos políticos que integran o Pleno do Concello das Neves, (Partido Popular, Bloque Nacionalista Galego, Partido Socialista Obreiro Español e o Concelleiro non adscrito), **solicitan a inmediata execución do proxecto “Mellora da intersección no PK 9+980 da PO-400” (cruce de Setados), para resolver os graves problemas de seguridade viaria que padece a parroquia nese punto.**

**O Pleno manifesta así mesmo o seu compromiso de aportar, se a Consellería así o require, e cando se subscriba o preceptivo convenio entre as administracións, o montante económico necesario para a adquisición dos terreos necesarios.**

**Fágase chegar este Acordo Plenario á Consellería de Infraestruturas e Mobilidade da Xunta de Galicia.**

**Comuníquese formalmente ás veciñas e veciños de Setados e demais parroquias mediante Bandos ou instrumentos de difusión municipais.**

**No lugar e data de celebración do Pleno.**